  Наталья Тетерина 16-тӥ коньывуонэ Удмурт кун филармония выль концерт вакытсэ Сергей Рахманиновлэн вордскем дырысеныз 145 ар тырмонлы сӥзем концертэн сӥё-дано усьтоз. Со сярысь ужъюртлэн пресс-службаез ивортэ. «Я – русский композитор» концертын Удмуртиысь кун симфони оркестр крезьгурчилэсь вазен но берпуметӥ гожтэм произведениоссэ быдэстоз. Соос пӧлын «Весна» кантата, шер кылӥськись «Три русские песни» ужез но берпуметӥ кылдытэм произведениез – «Симфонические танцы». Кызьы пусъемын ивортонын, учкисьёсты чебер крезьгур, умоятэм акустика, выльдэм интерьер но симфони оркестрлэн кужмо энергетикаез возьмало. Чеберлыкъя кивалтӥсез но валтӥсь дирижёрез – Андрей Гордеев.  Тодэ вайытом, азьвылгес ивортэмын вал, Удмуртиысь кун симфони оркестрлэн но «Арсенал-Бэнд» оркестрлэн ватсаськемзы филармонилэн выль концерт вакытэзлэн валтӥсь аспӧртэмлыкез луоз шуыса. Чаклам арлыд: 0+ Тегъёс: Лулчеберет Ижкар Удмуртия Филармония крезьгур  